CELEX: C2007/199/25
Language: mt
Date: 2007-08-25 00:00:00
Title: Kawża C-193/07: Rikors imressaq fil- 5 ta' April 2007 — Il-Kummissjoni tal-Komunitajiet Ewropej vs Ir-Repubblika tal-Polonja

25.8.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 199/14
            
         Rikors imressaq fil-5 ta' April 2007 — Il-Kummissjoni tal-Komunitajiet Ewropej vs Ir-Repubblika tal-Polonja
   (Kawża C-193/07)
   (2007/C 199/25)
   Lingwa tal-kawża: il-Pollakk
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: D. Recchia u K Herrmann, aġenti)
   
      Konvenuta: Ir-Repubblika tal-Polonja
   Talbiet tar-rikorrenti
   
               —
            
            
               tikkonstata li, billi ma ħaditx il-miżuri xierqa sabiex jiġi evitat deterjorament tal-ħabitat naturali u tfixkil sinjifikattiv ta' speċi fiż-ŻPS Puszcza Augustowska, PLB 200002, fil-kuntest ta' proċeduri ta' approvazzjoni ta' proġett ta' triq li tgħaddi madwar il-periferija ta' Augustów, belt li tinsab fil-grigal tat-territorju tagħha, ir-Repubblika tal-Polonja naqset mill-obbligi tagħha taħt l-Artikoli 6(2) u 7 tad-Direttiva 92/43/KEE, dwar il-konservazzjoni tal-ħabitat naturali u tal-fawna u l-flora selvaġġa (1);
            
         
               —
            
            
               tikkonstata li, billi ma ssuġġettatx l-investiment tal-proġett ta' triq li tgħaddi madwar il-periferija ta' Wasilków, belt li tinsab fil-grigal tat-territroju tagħha, għal evalwazzjoni regolari ta' l-effetti tal-proġett fuq iż-ŻPS Puszcza Knyszyńska, PLB 200003, billi approvat dan l-investiment minkejja l-effett negattiv tiegħu fuq l-integrità taż-żona in kwistjoni u billi bdiet twettaq dan l-investiment, ir-Repubblika tal-Polonja naqset mill-obbligi tagħha taħt l-Artikoli 6(3) u 7 tad- Direttiva 92/43/KEE, dwar il-konservazzjoni tal-ħabitat naturali u tal-fawna u l-flora selvaġġa;
            
         
               —
            
            
               tikkonstata li, billi ssuġġeriet li timplementa l-proġett ta' afforestazzjoni bħala miżura ta' kumpens għat-telf taż-żona Puszcza Augustowska, PLB 200002, fiż-żona li għandha tiġi proposta bħala Sit ta' Importanza għall-Komunità skond id-Direttiva 92/43/KEE (“Pojezierze Sejneńskie”, PLH 200007, b'superfiċje totali ta' 7 456,97 ettaru), ir-Repubblika tal-Polonja kisret id-Direttiva 92/43/KEE, dwar il-konservazzjoni tal-ħabitat naturali u tal-fawna u l-flora selvaġġa, fid-dawl tas-sentenzi mogħtija mill-Qorti tal-Ġustizzja fil-kawżi C-117/03, Dragaggi, u C-244/05, Bund Naturschutz;
            
         
               —
            
            
               tikkonstata li, billi approvat il-qerda tal-ħabitatnaturali Puszcza Augustowska ġewwa żona li għandha tiġi proposta bħala Sit ta' Importanza għall-Komunità skond id-Direttiva 92/43/KEE (Ostoja Augustowska PLH 200005) fil-kuntest tal-bini tat-triq li tgħaddi madwar il-periferja ta' Augustów, belt li tinsab fil-grigal tat-territorju tagħha, ir-Repubblika tal-Polonja kisret id-Direttiva 92/43/KEE, dwar il-konservazzjoni tal-ħabitat naturali u tal-fawna u l-flora selvaġġa, fid-dawl tas-sentenzi mogħtija mill-Qorti tal-Ġustizzja fil-kawżi C-117/03, Dragaggi, u C-244/05, Bund Naturschutz.
               
            
         
               —
            
            
               tikkundanna lir-Repubblika tal-Polonja tbati l-ispejjeż.
            
         Motivi u argumenti prinċipali
   Dan ir-rikors jikkonċerna l-applikazzjoni żbaljata tad-Direttivi 79/409/KEE (2) (Direttiva ta' l-Għasafar) u 92/43/KEE (Direttiva tal-Ħabitat). Id-Direttiva tal-Ħabitat hija intiża sabiex toħloq netwerk ekoloġiku Ewropew koerenti bil-għan li jiffavorixxi ż-żamma, jekk mhux ukoll l-istabbiliment mill-ġdid, fi stat ta' konservazzjoni favorevoli, ħabitat naturali kif ukoll il-fawna u l-flora selvaġġi fuq it-territorju ta' l-Istati Membri. Sabiex jinkiseb dan il-għan huwa previst, b'mod partikolari, li jiġu identifikati żoni speċjali ta' konservazzjoni (aktar 'il quddiem, iż-“ŻSK”). L-Artikolu 6(2) tad-direttiva msemmija jipprovdi li l-Istati Membri għandhom jieħdu l-miżuri xierqa sabiex jevitaw, bl-aġir tagħhom, id-deterjorament tas-sit kif ukoll it-tfixkil sinjifkattiv ta' l-ispeċi li għalihom ġew identifikati ż-żoni, filwaqt li l-Artikolu 6(3) jipprevedi l-obbligu għall-Istati Membri li jissuġġettaw kull pjan jew proġett li mhuwiex marbut direttament ma' jew li mhuwiex meħtieġ għat-tmexxija tas-sit iżda li jista' jkollu effett sinjifikattiv fuqu, għal evalwazzjoni xierqa ta' l-effetti tiegħu fuq is-sit fid-dawl ta' l-għanjiet ta' konservazzjoni ta' dan is-sit.
   Il-Polonja tinsab fil-proċess li twettaq żewġ proġetti ta' toroq li jgħaddu madwar il-bliet ta' Augustów u ta' Wasilków ġewwa siti protetti fis-sens tad-direttivi msemmija u dan bi ksur ta' l-Artikolu 6(2) u (3), kif ukoll ta' l-Artikolu 7, tad-Direttiva tal- Ħabitat, f'dak li jikkonċerna żewġ Żoni ta' Protezzjoni Speċjali (ŻPS) u bi ksur tas-sistema ta' protezzjoni li tirriżulta mill-ġurisprudenza “Dragaggi” (C-117/03) u “Bund Naturschutz” (C-244/05) f'dak li jikkonċerna Sit ta' Importanza għall-Komunità (SIK) potenzjali. Barra minn dan, il-Polonja pproponiet miżura ta' kumpens għat-telf ekoloġiku soffert minħabba t-twettiq tal-proġett ta' triq madwar il-periferija tal-belt ta' Augustów, liema miżura huwa propost li titwettaq fuq Sit ta' Importanza għall-Komunità (SIK) potenzjali b'tali mod li tista' tagħmel ħsara lill-karatteristiċi ekoloġiċi ta' dan is-sit.
   
      F'dak li jikkonċerna l-proġett ta' triq li tgħaddi madwar il-periferija tal-belt ta' Augustów, huwa maħsub li t-triq tgħaddi miż-ŻPS Puszcza Augustowska u mis-SIK potenzjali Ostoja Augustowska. Iż-ŻPS tospita wieħed u erbgħin speċi ta' għasafar elenkati fl-Anness I tad-Direttiva ta' l-Għasafar, filwaqt li s-sit Ostoja Augustowska jospita wieħed u għoxrin tip ta' ħabitat elenkati fl-Anness I tad-Direttiva tal-Ħabitat. Barra minn dan, dan is-sit ta' l-aħħar jospita disa' speċi ta' annimali u tmien speċi veġetali iċċitati fl-Anness II tad-Direttiva tal-Ħabitat, fosthom speċi ta' prijorità, il-lupu. Is-sit Ostoja Augustowska jissodsifa l-kriterji ekoliġiċi kollha ta' l-Anness III tad-Direttiva tal-Ħabitat sabiex tiġi proposta u wara kklassifikata bħala SIK skond l-imsemmija direttiva.
   F'dak li jikkonċerna is-sistema applikabbli għal dan il-proġett u għall-effetti tiegħu fuq iż-ŻPS, għandu jingħad li l-proċedura ta' awtorizzazzjoni tiegħu bdiet qabel id-data ta' l-adeżjoni tal-Polonja. Il-Kummissjoni tikkunsidra, skond dak li ġie deċiż fil-kawża C-209/04 (Il-Kummissjoni vs L-Awstrija) li d-dispożizzjonijiet ta' l-Artikolu 6(3) u (4) tad-Direttiva tal-Ħabitat, ma japplikawx. Madankollu, id-dispożizzjonijiet sostanzjali ta' l-istess direttiva, b'mod partikolari l-Artikolu 6(2), japplikaw mill-mument ta' l-adeżjoni. F'dak li jikkonċerna dan l-istess proġett u l-effetti tiegħu fuq is-SIK potenzjali, il-Kummissjoni tikkunsidra li s-sistema ġuridika tagħhom mhijiex distinta minn dik indikata fis-sentenzi “Dragaggi” u “Bund Naturschutz”, imsemmija aktar 'il fuq, peress li r-rekwiżiti ta' protezzjoni huma identiċi. Barra minn dan, din is-sistema tapplika sa mill-mument ta' l-adeżjoni tal-Polonja fl-Unjoni Ewropea minħabba l-fatt li huma involuti obbligi sostanzjali li jikkonċernaw l-għan tad-Direttiva tal-Ħabitat; it-teżi kuntrarja twassal għar-riżultat li l-Istati Membri ma jkunux marbuta mill-għanjiet tad-Direttiva f'dak li jikkonċerna l-proġetti li l-proċedura ta' awtorizzazzjoni tagħhom tkun inbdiet qabel id-data ta' l-adeżjoni.
   Il-proġett in kwistjoni jiddeterjora l-ħabitat, ifixkel l-ispeċi li għalihom ġiet identifikata ż-ŻP u mhuwiex miżura xierqa sabiex tħares l-interess tas-SIK potenzjali fuq livell nazzjonali. Il-proġett ser jikkawża ħsarat irreparabbli u ser iwassal għad-deterjorament ta' l-ekosistema unika u eċċezzjonali li hija preżenti fil-wied tax-xmara Rospuda f'temrini ta' effetti fuq l-għasafar u fuq il-ħabitat u l-ispeċi li għandhom jiġu protetti taħt id-Direttivi 79/409/KEE u 92/43/KEE. Għandu jiġi kkonstatat li, fl-evalwazzjoni ta' l-effetti tal-proġett ta' triq madwar il-periferija ta' Augustów fuq iż-żoni Natura 2000, l-awtoritajiet Pollakki ma kkunsidrawx debitament is-soluzzjonijiet alternattivi. Peress li ma wrewx in-nuqqas ta' soluzzjonijuiet alternattivi, l-awtoritajiet Pollakki ma jistgħux jinvokaw interess pubbliku akbar sabiex jiġi approvat il-proġett in kwisjtoni.
   
      F'dak li jikkonċerna l-proġett ta' triq madwar il-periferija tal-belt ta' Wasilków, huwa maħsub li t-triq tgħaddi miż-ŻPS Puszcza Knyszyńska li tospita sebgħa u tletin speċi ta' għasafar iċċitati fl-Anness I tad-Direttiva ta' l-Għasafar. Il-proċedura għall-awtorizzazzjoni nbdiet wara l-adeżjoni tal-Polonja fl-Unjoni Ewropea u għalhekk dan huwa proġett li għalih japplikaw id-dispożizzjonijiet proċedurali li jinsabu fl-Artikolu 6(3) u (4). L-evalwazzjoni ta' l-effetti li għaliha kien suġġett dan il-proġett hija difettuża minn diversi aspetti u mhijiex evalwazzjoni xierqa ta' l-effetti skond l-Artikolu 6(3) tad-Direttiva tal-Ħabitat. Barra minn dan, għandu jiġi enfasizzat ukoll li l-awtoritajiet Pollakki ma ppreżentawx lill-Kummissjoni soluzzjonijiet alternattivi għat-triq li tgħaddi madwar il-periferija ta' Wasilków u li huma ma daħlux fil-kwistjoni ta' miżuri ta' kumpens fir-rigward taż-żona li ser tinqered minn din it-triq li tgħaddi madwar il-periferija.
   Ix-xogħlijiet diġà bdew, b'mod partikolari diġa sar it-twaqqigħ ta' siġar.
   
      Il-proġett ta' afforestazzjoni li għandu jitwettaq fis-SIK potenzjali
      
         Pojezierze Sejneńskie
      
      bħala miżura ta' kumpens għat-telf ekoloġiku soffert mis-siti ikkonċernati mill-proġett ta' triq li tgħaddi madwar il-periferija ta' Augustów, mhux biss ma jikkumpensax it-telf ekoloġoku iżda barra minn hekk jimplika effetti negattivi fuq is-SIK potenzjali. Is-sit, li jospita ħmistax-il tip ta' ħabitat li jinsabu fl-Anness I tad-Direttiva tal-Ħabitat, jissodisfa l-kriterji ekoliġiċi kollha ta' l-Anness III sabiex jiġi propost u wara kklassifikat bħala SIK skond l-imsemmija direttiva. Il-Kummissjoni għandha informazzjoni ta' min joqgħod fuqha li żewġ speċi mniżżla fl-Annessi II u IV tad-direttiva msemmija, jiġifieri l-ispeċi Pulsatilla patens u l-ispeċi Thesium ebracteatum, jinsabu f'din iż-żona. Barra minn dan, is-sit jospita sitt speċi ta' annimali u sitt speċi veġetali li jinsabu fl-Anness II tad-Direttiva tal-Ħabitat, fosthom speċi ta' prijorità, il-lupu. Is-siġar f'parti mis-superfiċje ta' dan il-ħabitat ta' prijorità (madwar 17-il ettaru), kif ukoll fil-ħabitat ta' żewġ speċi veġetali li jinsabu fl-Anness II ser jinqatgħu fil-kuntest tal-miżuri ppjanati mill-investitur sabiex jikkumpensaw d-danni għall-ħabitat ta' l-għasafar minħabba l-bini tat-triq li tgħaddi madwar il-periferija ta' Augustów.
   L-awtoritajiet Pollakki stqarrew li huma jixtiequ jlestu dan il-proġett ta' afforestazzjoni sa mhux aktar tard mill-aħħar tax-xahar ta' Ġunju li ġej. Il-Kummissjoni titlob lill-Qorti tal-Ġustizzja sabiex tordna li x-xogħlijiet jiġu sospiżi jew li ma jinbdewx sakemm tingħata s-sentenza fil-kawża prinċipali.
   
      (1)  ĠU L 206, 22.7.1992, p. 7.
   
      (2)  Direttiva 79/409/KEE dwar il-konservazzjoni ta' l-għasafar selvaġġi, ĠU L 103, 25.4.1979, p. 1.